રીઝર્વ બેંક ઓફ ઈન્ડિયા અને કેન્દ્ર સરકાર વચ્ચે ખાઈ વધી છે, તેવા સમાચાર ચમકી રહ્યા છે. ગમે ત્યારે આરબીઆઈ ગવર્નર ઊર્જિત પટેલ રાજીનામું ધરી દેશે તેવી વાતો પણ વહેતી થઈ છે. આઈએમએફ પણ આરબીઆઈ અને સરકાર વચ્ચેના સંબધોને લઈને સતર્ક થઈ ગઈ છે, અને આ ઘટના પર સતત ચાંપતી નજર રાખી રહી છે. બેંકો દ્વારા આડેધડ ધીરાણ અપાયું અને અધધધ કહી શકાય તેટલી નોન પર્ફોમિંગ એસેટ્સ(એનપીએ)માં વધારો થયો છે, તેની પાછળ કોણ જવાબદાર ? શું આરબીઆઈની કોઈ જવાબદારી જ નથી ? બેંકો પર આરબીઆઈનો હોલ્ડ જ નથી રહ્યો ? બેંકો ગમે તેમ ધીરાણ આપે પછી હાથ ઊંચા કરે, તપાસ સમિતિ રચાય અને પછી વર્ષો પછી ક્લીનચીટ પણ બેંકોના નાણા ડુબ્યા તેનું શું ? બેંકો ગ્રાહકો પાસેથી આડેધડ ચાર્જિસ વસુલે છે તો પણ આરબીઆઈ ચુપ છે ? આવા તો અનેક સવાલો છે કોણ જવાબદાર સરકાર કે આરબીઆઈ.વિજય માલ્યા, નિરવ મોદી, સહારા, મેહુલ ચોકસી જેવા અનેક નામો છે જે બેંકોનું દેવું કરીને વિદેશ જતા રહ્યા છે. હજી સુધી તેમની સામે કોઈ જ કાર્યવાહી થઈ શકી નથી આમને ધીરાણ આપનાર બેંકો અને બેંકોના અધિકારીઓની મીલીભગત બહાર આવી તો પણ શું આરબીઆઈ તરફથી કોઈપણ પ્રકારના પગલા લેવાયા નથી. અને અત્યારે આરબીઆઈની સ્વાયતાનો મુદ્દો છેડાયો છે. આરબીઆઈ સ્વાયત જ છે, બેંકોની એનપીએમાં જંગી વધારો થયો તો પણ આરબીઆઈ સ્વાયતપણે બેંકો સામે કે તેના અધિકારીઓ સામે કોઈ જ પગલા નથી ભર્યા. કડક નિયમો નથી કર્યા. ખરેખર તો આરબીઆઈની રચના બેંકો પર દેખરેખ અને નિયમો ઘડવા માટે થઈ છે. રેગ્યુલેટરી તરીકેની ભૂમિકા નિભાવવામાં નિષ્ફળ ગઈ છે. તો હવે કેન્દ્ર સરકાર સવાલ ઉઠાવે ત્યારે આરબીઆઈએ 100 ટકા વિચારવા જેવું છે. કે ક્યા કચાશ રહી ગઈ છે. સરકાર આરબીઆઈની ટીકા કરે તો તે સાચી છે, તે સત્ય સ્વીકારવું જોઈએ.